1Kutiko Isa Almasih maliyek urang nan banyak tu, mako mandakilah Baliau ka ateh bukik. Sasudah Baliau lah duduak, pangikuik-pangikuik-Nyo bi tibo kabake Baliau,
2mako muloilah Baliau ma aja urang nan banyak tu:
3"Babahagialah urang nan maraso indak badayo, sarato nan bagantuang sapanuahnyo kabake Tuhan; dek karano urang-urang tu lah nan punyo Karajaan Sarugo!
4Babahagialah urang nan ba ibo ati; dek karano, Allah lah nan ka mambujuak inyo!
5Babahagialah urang nan randah ati; dek karano, kabake inyolah, Allah ka mambarikan sagalo sasuatu nan lah dijanjikan!
6Babahagialah urang nan lai niyo taruih, nak mangarajokan nan katuju dek Allah; dek karano Allah ka mampalakukan sagalo kandaknyo!
7Babahagialah urang nan lai paibo kabake urang lain; dek karano Allah ka mangasiahi urang tu pulo!
8Babahagialah urang nan lai barasiah atinyo; dek karano, inyo ka basuwo bana jo Allah!
9Babahagialah urang nan lai mambawok damai sasamo manusia; dek karano Allah ka ma akui inyo sabagai anak!
10Babahagialah urang nan manangguangkan aniayo, dek karano mangarajokan nan katuju dek Allah; dek karano urang-urang tu lah nan punyo Karajaan Sarugo!
11Babahagialah jikok angku-angku dicacek, di aniayo, sarato jo dipitanah dek karano di Ambo.
12Dek karano nabi-nabi nan iduik sabalun angku-angku pun, lah di aniayo sarupo itu pulo. Basukocitolah sarato bagadang atilah, dek karano gadanglah upah di sarugo, nan disadiyokan dek Tuhan untuak angku-angku."
13"Angku-angku adolah garam dunia. Jikok garam lah manjadi amba, layi mungkin juwokoh diasinkan baliak? Indak ka ado gunonyo lai, salain daripado dicampakkan sarato jo ka dilanyau urang.
14Angku-angku adolah tarang dunia. Kota nan talatak di ateh bukik, indak mungkin doh indak ka nampak.
15Indak ado doh urang nan sasudah ma iduik-i lampu, kudian disongkoknyo jo embe. Nan biasonyo musti dilatakkannyo lampu tu di ateh rengkaknyo, supayo buliah nak manarangi kabake satiyok urang nan di ateh rumah.
16Baitu pulolah andaknyo, tarang nan ado di angku-angku tu musti bacahayo andaknyo kabake urang, supayo buliah urang tu maliyek sagalo karajo angku-angku nan baiak, dek karano di itu, mako urang-urang tu ka mamuliekan Bapak angku-angku nan di sarugo."
17"Janlah manyangko, baraso Ambo datang untuak ka mambatakan paratuaran Nabi Musa, sarato jo ajaran nabi-nabi. Ambo datang indak untuak ka mambatakannyo doh, tapi Ambo datang untuak ka manunjuakkan arati nan sabananyo.
18Kana-ilah apo nan Ambo katokan ko! Salamo lai ado juwo langik jo bumi, ciyek uruih, atau ciyek titiak nan paliang kicik pun, di dalam paratuaran tu, indak ka dibatakan doh, sabalun kasadonyo tu tajadi!
19Dek karano itu, siyapopun juwo nan ma apuihkan salah ciyek dari parentah-parentah tu, biyapun nan paliang ketek, sarato ma ajakannyo kabake urang lain nan bakcando itu pulo, mako inyo ka mandapek tampaik nan paliang randah di dalam Karajaan Sarugo. Baitu pulo sabaliaknyo, siya urang nan lai mangarajokan parentah-parentah tu, sarato lai ma ajakannyo pulo kabake urang lain nan bakcando itu, mako inyo ka mandapek tampaik nan mulie di dalam Karajaan Sarugo.
20Jadi, ingek-ingeklah: Angku-angku indak ka mungkin doh masuak Karajaan Sarugo, jikok caro ba agamo angku-angku indak labiah elok daripado guru-guru agamo Yahudi atau urang-urang Farisi!"
21"Angku-angku kan tawu, baraso di niniak muyang kito lah ado pangajaran nan sarupo iko: Jan mambunuah; siya urang nan mambunuah, inyo musti ka di ukun.
22Tapi kiniko Ambo katokan kabake angku-angku, siya urang nan marabo kabake urang lain, inyo musti ka di ukun; siya urang nan mancacek urang lain, inyo ka disidangkan di adok-an Mahkamah Agamo. Baitu pulo siya nan mangatokan 'Pandia,' kabake urang lain, mako inyo patuik di ambuangkan masuak api narako.
23Jadi jikok baitu, kok salah surang di antaro angku-angku ado nan sadang mampasambahkan karobannyo kapado Allah, samantaro itu, takana dinyo baraso ado urang nan sakik ati kabake inyo,
24mako andaklah inyo tinggakan dawulu karoban pasambahannyo tu di adok-an mezbah, sudah tu payilah inyo badamai jo urang tu. Kudian barulah inyo babaliak untuak mampasambahkan karobannyo tu kapado Allah.
25Santano kok ado urang nan mangadukan angku-angku ka mahkamah, mako eloklah badamai jo inyo samantaro ado wakatu, sabalun sampai di mahkamah tu. Jikok indak, tantu urang tu ka manyarahkan angku kabake hakim. Mako hakimlah nan ka manyarahkan angku kabake upeh. Sudah tu upehlah nan ka mamasuakkan angku ka pinjaro.
26Kana-ilah apo nan Ambo katokan ko: Lah jaleh angku indak ka bisa doh kaluwa dari pinjaro tu, jikok sagalo dando alun angku bayie lunaih."
27"Angku-angku lah tawu, baraso ado pangajaran nan sarupo iko: Janlah bajina.
28Tapi kiniko Ambo katokan kabake angku-angku: siya nan mancaliak padusi jo pancaliak-an nan banapasu, mako urang tu lah samo jo bajina jo padusi tu di dalam atinyo.
29Jikok mato angku nan suwok nan jadi panyabab angku badoso, mako cukialah incek mato angku tu, sudah tu campakkanlah! Labiah elok angku-angku celek, daripado batubuah langkok di ambuangkan masuak narako.
30Jikok tangan angku-angku nan suwok nan jadi panyabab angku badoso, mako eloklah kuduang tangan angku tu, sudah tu campakkanlah! Labiah elok batangan pontong sabalah, daripado batubuah langkok masuak ka narako."
31"Ado pulo pangajaran sarupo iko: satiyok urang nan mancaraikan padusinyo, mako inyo musti ma agiah surek carai kabake padusinyo tu.
32Tapi kiniko Ambo katokan kabake angku-angku: siya urang nan mancaraikan padusinyo, padohal padusinyo tu indak ado doh ba ulah jo laki-laki lain, jikok jandonyo tu balaki jo urang lain, mako inyo samo jo bajina. Baitu pulo siya nan mampabini urang nan lah dicaraikan dek lakinyo, mako urang tu pun samo pulo tu jo bajina."
33"Angku-angku lah tawu, baraso di niniak muyang kito ado pangajaran sarupo iko: janlah mungkie janji. Apo nan lah angku janjikan jo sumpah di adok-an Allah, musti angku tapek-i.
34Tapi kiniko Ambo katokan kabake angku-angku: angku-angku indak buliah saketek juwo doh basumpah, biya demi langik, dek karano langik adolah tampaik kurisi Allah,
35biyapun demi bumi, dek karano bumi adolah aleh kaki Allah; biyapun demi Yerusalem, dek karano Yerusalem adolah kota Rajo Nan Basa.
36Jan pulolah basumpah demi kapalo angku, dek karano, agak sahalai rambuik nan di kapalo angku tu, indak dapek doh angku bakuwaso nak mamutiahkan atau ma itamkannyo.
37Jikok iyo, katokan 'Iyo', jikok indak katokan 'Indak' -- jikok indak baitu, ba arati datangnyo dari ubilih."
38"Angku-angku lah tawu baraso ado pulo pangajaran sarupo iko: mato diganti jo mato, gigih diganti jo gigih.
39Tapi kiniko Ambo katokan kabake angku-angku: janlah mambaleh dandam kabake urang nan babuwek jahek kabake angku-angku. Tapi musti sabaliaknyo, jikok ado urang nan manampa pipi angku nan suwok, mako sudah tu padiyakan pulolah inyo manampa pipi angku nan kida.
40Jikok ado urang nan mangadukan angku-angku kabake hakim, dek karano inyo nak niyo jo baju angku, mako agiahkanlah jubah angku tu bagai untuaknyo.
41Jikok ado surang panguwaso nan mamaso angku untuak mambawok barangnyo sajauah sakilo, mako bawoklah barangnyo tu sajauah duwo kilo.
42Jikok ado urang nan mamintak sasuatu kabake angku, mako agiahkanlah apo nan dimintaknyo tu. Jan pulolah sampai manulak, jikok urang nak ka manyalang sasuatu kabake angku."
43"Angku-angku lah tawu, baraso ado pulo pangajaran nan sarupo iko: ibo-ilah kanti-kanti angkau, sarato banci-ilah musuah-musuah angkau.
44Tapi kiniko Ambo katokan kabake angku-angku: kasiahilah musuah-musuah angkau, sarato dowakanlah urang-urang nan ma aniayo angkau,
45supayo angkau buliah manjadi anak Bapak angkau nan di sarugo. Dek karano Allah manabikkan matoari-Nyo untuak urang nan elok, sarato jo untuak urang nan jahek. Baliau manurunkan ujan untuak urang nan mangarajokan kabanaran, sarato untuak urang nan mangarajokan nan jahek.
46Dek karano, jikok angku-angku hanyo niyo mangasiahi urang nan ibo ka angku-angku sajo, mako untuak apo gunonyo Allah musti mambaleh karajo angku-angku tu? Indak koh angku-angku caliak, tukang-tukang mintak pajak pun, mampabuwek nan sarupo itu?
47Jikok angku-angku mambari salam, hanyo kabake kanti-kanti angku sajo, apo kalabiahan angku-angku dari urang lain? Urang-urang nan indak ba Tuhan Allah pun, mampabuwek nan sarupo itu!
48Bapak angkau nan di sarugo, sabana samparono ibo kabake sadonyo urang. Angku-angku pun musti sarupo itu pulo."
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn